Document ID: 32003D0563

Nõukogu otsus 2003/563/ÜVJP,
29. juuli 2003,
Euroopa Liidu sõjalise operatsiooni pikendamise kohta endises Jugoslaavia Makedoonia Vabariigis
EUROOPA LIIDU NÕUKOGU,
võttes arvesse Euroopa Liidu lepingut, eriti selle artikli 17 lõiget 2,
võttes arvesse 27. jaanuari 2003. aasta ühismeedet 2003/92/ÜVJP Euroopa Liidu sõjalise operatsiooni kohta endises Jugoslaavia Makedoonia Vabariigis [1]
ning arvestades järgmist:
(1) Nõukogu 18. märtsi 2003. aasta otsuses 2003/202/ÜVJP seoses Euroopa Liidu sõjalise operatsiooni alustamisega endises Jugoslaavia Makedoonia Vabariigis [2] deklareeritakse, et EL operatsiooni eeldatav kestus endises Jugoslaavia Makedoonia Vabariigis on kuus kuud alates 31. märtsist 2003. aastal.
(2) Kõrge esindajana tegutsevale peasekretärile adresseeritud kirjas, millel on 4. juuli 2003. aasta kuupäev, kutsus endise Jugoslaavia Makedoonia Vabariigi president hr Trajkovski Euroopa Liitu üles pikendama operatsiooni Concordia olemasolevate volituste ja õigusraamistikuga kuni 15. detsembrini 2003. aastal.
(3) Toetajate komitee väljendas 7. juulil 2003. aastal arvamust, et kõnealust operatsiooni tuleks pikendada 15. detsembrini 2003.
(4) Poliitika- ja julgeolekukomitee hindas operatsiooni Concordia käiku ja nõustus 11. juulil 2003. aastal, võttes arvesse Euroopa Liidu Sõjalise Komitee 7. juuli 2003. aasta kuupäevaga nõuannet, soovitama operatsiooni pikendamist 15. detsembrini 2003. aastal.
(5) Euroopa Liidu Sõjaline Komitee esitas 24. juulil 2003. aastal poliitika- ja julgeolekukomiteele sõjalise nõuande operatsiooni peakorteriga varustamise kohta pärast 30. septembrit 2003. aastal.
(6) NATOga toimus kirjavahetus tema vahendite kasutada andmise, jälgimise, tagastamise ja tagasinõudmise jätkamise üle seoses EL sõjalise operatsiooniga endises Jugoslaavia Makedoonia Vabariigis EL ja NATO vahelise 17. märtsi 2003. aasta erikokkuleppe tingimustel.
(7) Eurofori moodustavad riigid tegid 17. juulil 2003 ettepaneku, et alates 1. oktoobrist 2003 looks Eurofor operatsiooni Concordia vägede peakorteri jaoks tegevusraamistiku.
(8) Nõukogu nõustus 21. juulil 2003. aastal varasematel tingimustel pikendama operatsiooni lühikeseks lisaajaks kuni 15. detsembrini 2003, väljendas Prantsusmaale oma tänu tegevuse eest juhtiva riigina vägede peakorteris ning tervitas Eurofori pakkumist võtta Prantsusmaalt üle juhtiva riigi kohustused vägede peakorteris.
(9) Concordia rahastamistingimustes ei ole alates 1. oktoobrist 2003. aastal ette näha muudatusi. Seega ei kohaldata ülejäänud aja vältel Concordia suhtes finantsmääruse artikli 7 lõiget 3, mis on lisatud nõukogu 27. jaanuari 2003. aasta otsusele, millega luuakse operatsiooni rahastamismehhanism Euroopa Liidu sõjalise operatsiooni ühiste kulude finantseerimiseks endises Jugoslaavia Makedoonia Vabariigis.
(10) Ülalmainitud finantsmääruse artikli 9 lõikes 2 ette nähtud tähtaegadest ei ole võimalik kinni pidada.
(11) Poliitika- ja julgeolekukomitee uurib olukorda endises Jugoslaavia Makedoonia Vabariigis edasi, et nõukogul oleks võimalik vastu võtta täiendavaid asjakohaseid otsuseid.
(12) Taani on Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artikli 6 kohaselt teatanud, et ei osale liidu kaitsepoliitilise tähendusega otsuste ja meetmete väljatöötamises ega rakendamises. Taani ei osale operatsiooni rahastamises,
ON VASTU VÕTNUD JÄRGMISE OTSUSE:
Artikkel 1
Euroopa Liidu sõjalist operatsiooni endises Jugoslaavia Makedoonia Vabariigis pikendatakse kuni 15. detsembrini 2003.
Artikkel 2
1. Alates 1. oktoobrist 2003 nimetatakse EL vägede juhatajaks kindralmajor Luis Nelson Ferreira dos Santos.
2. Alates 1. oktoobrist 2003 võtab Eurofor üle Prantsusmaa kohustused vägede peakorteris.
Artikkel 3
1. Ei kohaldata finantsmääruse artikli 7 lõiget 3, mis on lisatud nõukogu 27. jaanuari 2003. aasta otsusele, millega luuakse operatsiooni rahastamismehhanism Euroopa Liidu sõjalise operatsiooni ühiste kulude finantseerimiseks endises Jugoslaavia Makedoonia Vabariigis.
2. Olenemata ülalmainitud finantsmääruse artikli 9 lõikest 2, kiidab eesistujariik hiljemalt 30. septembriks 2003 heaks eelarve järgnevaks eelarveperioodiks.
3. Endises Jugoslaavia Makedoonia Vabariigis toimuva Euroopa Liidu sõjalise operatsiooni ühiste kulude finantseerimiseks loodud operatsiooni rahastamismehhanismi haldajal on lubatud nõuda osalevatelt liikmesriikidelt kuni 800000 euro suurusi osamakseid.
Artikkel 4
Käesolev otsus jõustub selle vastuvõtmise päeval.
Artikkel 5
Käesolev otsus avaldatakse Euroopa Liidu Teatajas.
Brüssel, 29. juuli 2003

Labels: 18
15
5